Mida meile pikk säriaeg annab? Pika säriajaga saame püüda pildile efekte,  mida silm ei näe, kuid mis näiteks rõhutavad meeleolu või loovad uusi kujundeid. Sisuliselt on sellisel pildistamisel 3 erinevat võimalust - kas liigub objekt, liigub fotoaparaat või liiguvad mõlemad. Lendava linnu või jooksva looma või liikuva auto juures on soovitav efekt peaaegu et reegel - kas jäetakse pildile objekti liikumistriip (hoides fotoaparaati paigal) või jäetakse liikumisefekt taustale (veetakse fotoaparaati objekti liikumissuunas kaasa). Sarnane 'reegel' on tekkinud ka vee liikumise  jäädvustamisel jões või ojas - siis soovitakse pildile vahutriipe, mis rõhutaks vee voolamist. Kuid tavaliselt on just vähemlevinud pildistamisobjektid need, kust tulevad fotoaparaadi liigutamisest (või objekti liikumisest) põnevad ja ootamatute tulemustega pildid, sest seal enamasti puuduvad kirjutamata reeglid või ootused, kuidas objekt peaks olema esitletud.